ET Euroopa Liidu Teataja C 307/1

KOMISJONI ARVAMUS,

27. november 2008,

vastavalt Euroopa Parlamendi ja nõukogu direktiivi 98/37/EÜ artiklile 7 seoses keeluga, mille Ungari ametiasutused on kehtestanud kaubamärki BRISTOOL ENGLAND kandva elektrihöövli suhtes MD-2007-136

(EMPs kohaldatav tekst)

(2008/C 307/01)

1. Ungari ametiasutuste teatis

Direktiivi 98/37/EÜ (masinaid käsitlevate liikmesriikide õigusaktide ühtlustamise kohta) artikli 2 lõikes 1 on sätestatud, et liikmesriigid võtavad kõik vajalikud meetmed tagamaks, et direktiivi rakendusalasse kuuluvaid masinaid võib turule viia ja kasutusele võtta ainult siis, kui need nõuetekohase paigaldamise ja hooldamise ning ettenähtud otstarbel kasutamise korral ei ohusta inimeste ja mõningatel juhtudel koduloomade tervist ja ohutust ega kahjusta omandit.

Direktiivi artikli 7 lõikes 1 on sätestatud, et kui liikmesriik tuvastab, et CE-märgist kandvad masinad, mida kasutatakse ettenähtud otstarbel, kalduvad ohustama inimeste ja mõningatel juhtudel koduloomade või omandi ohutust, võtab ta kõik vajalikud meetmed, et sellised masinad turult kõrvaldada, nende turuleviimist, kasutuselevõtmist või kasutamist keelata või nende vaba liikumist piirata. Liikmesriik teatab komisjonile viivitamata kõikidest sellistest meetmetest ning põhjendab oma otsust.

23. juulil 2007 teatasid Ungari ametiasutused Euroopa Komisjonile meetmest, millega keelatakse viia turule kaubamärki BRISTOOL ENGLAND kandev BT/PL 822-902 tüüpi portatiivne elektrihöövel. Seadme tootja on Jiangsu Jinding Electric Tools Group Co. Ltd, Huangli Town Changzhou, Jiangsu 213151, Hiina, ja turustaja TESCO-GLOBAL Inc., H-2040 Budaörs, Kinizsi út 1-3.

Euroopa Komisjonile edastatud kaustas olid järgmised dokumendid:

— Tunnistus nr AM50046679 0001, 29. juuli 2004, mille on välja andnud TÜV Rheinland Product Safety GmbH, Am Grauen Stein, D-51105, Köln, DB-82X2B tüüpi elektrihöövli kohta.

— Jiangsu Jinding Electric Tools, Hiina, 16. veebruari 2006. aasta deklaratsioon, milles kinnitatakse, et DB-82X2B tüüpi elektrihöövel on samaväärne artikliga 3036.

— Bristool Trade Cooperation, Fernley, Nevada, USA, 15. detsembri 2006. aasta deklaratsioon, milles kinnitatakse, et artikkel 3036 on samaväärne Ungari kaebuse aluseks oleva BT/PL 822-902 tüüpi elektrihöövliga.

Vastavalt kõnealuse direktiivi artikli 7 lõikele 2 peab komisjon pärast asjaomaste pooltega konsulteerimist teatama, kas tema arvates on selline meede põhjendatud või mitte. Kui meede leitakse olevat põhjendatud, teatab komisjon sellest liikmesriikidele, et need saaksid vastavalt artikli 2 lõikes 1 sätestatud kohustustele võtta kõnealuste masinate suhtes kõik asjakohased meetmed.

2. Ungari ametiasutuste esitatud põhjendused

Ungari ametiasutuste kehtestatud keelu aluseks on asjaolu, et kõnealune elektrihöövel ei vasta järgmistele direktiivi 98/37/EÜ I lisas sätestatud olulistele tervisekaitse- ja ohutusnõuetele (viidatud on järgmise ühtlustatud Euroopa standardi tehnilistele kirjeldustele: EN 60745-1:2003 — Käeshoitavad mootorajamiga elektritööriistad — Ohutus — Osa 1: Üldnõuded ja EN 60745-2-14 — Käeshoitavad mootorajamiga elektritööriistad — Ohutus — Osa 2-14: Erinõuded höövlitele).

1.2.2. Juhtseadised

Seadmel ei olnud tehnilisi elemente, mis kaitseksid kokkupuute eest pöörlevate osadega; samuti ei olnud seadmel kaitset iseenesliku töölehakkamise eest. Lisaks oli võimalik lülitit seadme töötamise ajal tööasendisse lukustada.

1.5.1. Elektritoide

Tugevdatud isolatsiooni ebapiisav läbilöögitugevus: ettenähtust madalama tasemega läbilöögitugevuse korral tekkis ligipääsetavate metallosade ja pingestatud osade vahel ülelöök; see võib põhjustada elektrilöögi.

1.5.6. Tuleoht

Katsete käigus masin süttis, hakkas suitsema ja leegitses ning jäi siis seisma.

1.7.3. Märgistus

Masinal ei olnud märgitud tootja nime ja aadressi ning puudus ka toote valmistamisaasta.

1.7.4. Kasutamisjuhised

Kasutamisjuhistes puudusid mõned vajalikud juhised masina ohutu kasutamise kohta.

3. Komisjoni arvamus

15. novembril 2007 saatis komisjon kirja äriühingule TESCO-GLOBAL Inc., kes oli alla kirjutanud EÜ vastavusdeklaratsioonile, ning palus kõnealusel äriühingul esitada oma tähelepanekud seoses Ungari ametiasutuste võetud meetmega.

15. novembril 2007 saatis komisjon kirja ka TÜV Rheinlandile Kölnis, kes oli andnud välja vastavustunnistuse DB-82X2B tüüpi elektrihöövlile, milles kinnitatakse, et see on samaväärne Ungari kaebuse aluseks oleva BT/PL 822-902 tüüpi elektrihöövliga.

3. detsembril 2007 kinnitas TÜV Rheinland, et ta on andnud välja tunnistuse DB-82X2B tüüpi elektrihöövlile, ning väitis, et see tunnistus oli kehtiv ainult kuni märtsini 2007. Ta ei kinnitanud, et BRISTOOL ENGLAND BT/PL 822-902 tüüpi elektrihöövel on samaväärne DB-82X2B tüüpi elektrihöövliga, ning teatas, et ta ei ole katsetanud BT/PL 822-902 tüüpi ega andnud sellele kinnitust.

11. detsembril 2007 vastas TESCO GLOBAL Inc., et ta ei vaidlusta Ungari ametiasutuste võetud meedet ning et ta on hävitanud kõnealuse elektrihöövli laovarud.

Tuginedes olemasolevatele dokumentidele ja asjaosaliste märkustele, on komisjon arvamusel, et Ungari ametiasutused on tõestanud, et piirava meetmega hõlmatud seade ei vasta eespool osutatud olulistele tervisekaitse- ja ohutusnõuetele. Loetletud mittevastavused võivad tõsiselt ohustada kõnealust masinat kasutavaid inimesi.

Seetõttu on komisjon pärast nõutava menetluse järgimist arvamusel, et Ungari ametiasutuste võetud meede on õigustatud.